Man sterf toe motor hom tref ná botsingFoto: Netcare 911 ŉ Man is Saterdag in die vroeë oggendure dood toe sy motor op die N1-Suid buite Pretoria teen ŉ ander voertuig gebots het, hy uit die motor geslinger is en deur ŉ derde motor teen ŉ hoë spoed getref is. Chris Botha, woordvoerder van Netcare 911, het gesê die ongeluk het omstreeks 03:40 naby die Olifantsfontein-afrit plaasgevind. Dit is nie in dié stadium duidelik wat die oorsaak van die botsing was nie, het Botha gesê. “Met paramedici se aankoms het wrakstukke van die voertuie oor die pad gesaai gelê en ŉ man het in die middel van die snelweg gelê. Hy het ongelukkig reeds aan sy veelvuldige beserings beswyk.” Volgens Botha het ŉ ander persoon ernstige beserings in die ongeluk opgedoen, terwyl ŉ derde persoon net geringe beserings opgedoen het. Die twee beseerdes is na ŉ nabygeleë hospitaal geneem. Die ongeluk sal deur die polisie ondersoek word. Foto: Netcare 911